2.ปัจจัยความเสี่ยง

2.1 ความเสี่ยงจากปัจจัยภายนอก

2.1.1 ความเสี่ยงจากการแข่งขันและจำนวนคู่แข่งที่เพิ่มมากขึ้น

การแข่งขันในธุรกิจหนังสือมีแนวโน้มรุนแรงขึ้น มีการผลิตหนังสือเข้าสู่ตลาดเพิ่มขึ้นอย่างต่อเนื่อง
นับแต่ปี 2552 เป็นต้นมา และในปี 2554 คาดการณ์ว่าจะมีจำนวนหนังสือออกใหม่ประมาณ 29,000
เล่ม หรือเพิ่มขึ้น 2.3% (แหล่งข้อมูล : ศูนย์วิจัยกสิกรไทย http://www.brandage.com)
นอกจากนี้ การศึกษาของสมาคมผู้จัดพิมพ์และผู้จำหน่ายหนังสือแห่งประเทศไทยพบว่านับแต่ ปี 2553
เป็นต้นมา สัดส่วนการครอบครองตลาดสูงสุดเป็นของกลุ่มผู้นำตลาด (Market Leader) ซึ่ง NINE
ก็อยู่ในกลุ่มนี้ รองลงมาเป็นกลุ่มสำนักพิมพ์ขนาดใหญ่
แต่เป็นสัดส่วนการครอบครองตลาดที่มีการปรับตัวลดลง ในขณะที่กลุ่มสำนักพิมพ์ขนาดเล็ก
เป็นกลุ่มสำนักพิมพ์ที่มีสัดส่วนการครอบครองตลาดน้อยที่สุดและมีการปรับลดลงมาอย่างต่อเนื่อง
(แหล่งข้อมูล : สมาคมผู้จัดพิมพ์และผู้จำหน่ายหนังสือแห่งประเทศไทย)
สรุปได้ว่าความสามารถในการแข่งขันที่สูงในอุตสาหกรรมสำนักพิมพ์
เป็นของผู้ประกอบการในกลุ่มผู้นำตลาดและกลุ่มสำนักพิมพ์ขนาดใหญ่เป็นสำคัญ
และมีแนวโน้มเพิ่มสูงขึ้นอย่างต่อเนื่องอันอาจจะส่งผลกระทบต่อผู้ประกอบการที่มีขนาดเล็กในการแข่งขันเพื่อแบ่งส่วนแบ่งทางการตลาด
หรือแม้แต่การรักษาฐานการตลาดเดิมของตนก็กระทำได้ด้วยความยากลำบาก
ดังเห็นได้จากอัตราการหดตัวของรายได้อย่างรุนแรงในช่วงระยะเวลาที่ผ่านมา (ปี 2549-2552)
โดยมีสาเหตุหลักมาจากทั้งสภาพเศรษฐกิจภายในประเทศและอำนาจการแข่งขันของกลุ่มสำนักพิมพ์ขนาดเล็ก
อาทิ ข้อจำกัดเรื่องเงินทุนและช่องทางการจัดจำหน่าย
จึงอาจกล่าวได้ว่าความเสี่ยงของผู้ประกอบการในอุตสาหกรรมเป็นของสำนักพิมพ์ขนาดเล็ก
แม้ว่าจำนวนคู่แข่งจะมีสัดส่วนลดลงก็ตาม (แหล่งข้อมูล :
สมาคมผู้จัดพิมพ์และผู้จำหน่ายหนังสือแห่งประเทศไทย)

สำหรับธุรกิจการจัดหาลิขสิทธิ์ตัวการ์ตูน ในช่วงที่ผ่านมา ผู้ประกอบการในธุรกิจลิขสิทธิ์มีจำนวนสูงขึ้น
ไม่ว่าจะเป็นคู่แข่งหลักที่ถือลิขสิทธิ์ชื่อดังจากต่างประเทศ และคู่แข่งรายใหม่ที่เพิ่มขึ้นอย่างต่อเนื่อง
ทั้งที่เป็นบริษัทในประเทศที่มีการพัฒนาตัวการ์ตูนของตนเองขึ้นมาเพื่อบริหารสิทธิ์ด้วยตนเอง
และบริษัทต่างชาติที่ซื้อลิขสิทธิ์ตัวการ์ตูนจากต่างประเทศมาบริหารสิทธิ์ครอบคลุมทั้งเอเชียตะวันออกเฉียงใต้
รวมถึงประเทศไทยด้วย อย่างไรก็ตาม ทางบริษัทฯ เชื่อมั่นว่า สื่อของกลุ่มบริษัทในเครือของเรา
จะช่วยเผยแพร่ประชาสัมพันธ์ตัวการ์ตูนที่บริษัทฯ ดูแลอยู่ให้เป็นที่รู้จัก
และได้รับการสนับสนุนจากผู้บริโภค และผู้ผลิตรายต่างๆ ในประเทศได้เป็นอย่างดี

2.1.2 ความเสี่ยงจากการเปลี่ยนแปลงเทคโนโลยีและคู่แข่งที่ให้บริการเนื้อหาสาระรูปแบบเดียวกัน

ในปีที่ผ่านๆมามีการเปลี่ยนแปลงในทางเทคโนโลยีต่อโลกสิ่งพิมพ์และธุรกิจด้านการบริโภคเนื้อหา
(Content) อย่างมากมาย มีเครื่องมือต่างๆ ที่จะทำให้การบริโภคเนื้อหา (Content)
สามารถเข้าถึงผู้บริโภคได้หลากหลายมากยิ่งขึ้น
โดยปีที่ผ่านมานี้รูปแบบการให้บริการเนื้อหาของอุตสาหกรรมมีความชัดเจนมากยิ่งขึ้น
ผู้ให้บริการเริ่มรู้แนวทางและปรับตัวในการให้บริการกันได้รวดเร็วและตอบสนองความต้องการของลูกค้าได้เร็วขึ้น
ข้อดีประการหนึ่งของการเปลี่ยนแปลงทางเทคโนโลยีที่เกิดขึ้นคือทำให้เข้าถึงลูกค้าในวงกว้างมากขึ้นคือทั้งภายในและภายนอกประเทศผ่านแอพพลิเคชั่นต่างๆ

เช่นเดียวกันกับทางกลุ่ม
ในปีที่ผ่านมานั้นได้มีการนำเสนอบริการในรูปแบบและช่องทางต่างๆมากมายเพื่อให้สามารถเข้าถึงผู้บริโภคยุคใหม่ได้
โดยคู่แข่งก็ได้ดำเนินการเช่นเดียวกัน
ดังนั้นทางกลุ่มจึงต้องมีการวางแผนงานในการแข่งขันการให้บริการให้เป็นที่ต้องการของกลุ่มผู้บริโภค
ทั้งภายในและต่างประเทศได้มากขึ้น เช่น การนำเสนอเนื้อหาในรูปแบบภาษาต่างประเทศ
จากที่เคยนำเสนอเป็นการแปลจากภาษาต่างประเทศมาเป็นภาษาไทย
เพื่อให้ลูกค้าต่างชาติได้เข้าถึงบริการของทางกลุ่ม

2.1.3 ความเสี่ยงจากการแข่งขันที่สูงขึ้นและประเภทช่องรายการที่หลากหลาย

ในปัจจุบันแนวโน้มภาวะอุตสาหกรรมโทรทัศน์ดาวเทียมและการแข่งขันเป็นไปอย่างเข้มข้นทั้งในด้านของปริมาณช่องและประเภทของรายการ
ณ ขณะนี้มีจำนวนโทรทัศน์ดาวเทียม และเคเบิ้ลทีวี รวมกันประมาณ 200 กว่าช่อง
โดยแบ่งออกได้เป็นประเภทและจำนวนช่องได้ตามนี้ (ข้อมูลจาก Satellite Channel List -
Satellite Guide เดือนมกราคม 2012)

โทรทัศน์กระแสหลัก 6 ช่อง

ช่องรายการสารคดี 3 ช่อง

ช่องรายการการ์ตูน รายการเด็ก 6 ช่อง

ช่องรายการเพื่อการศึกษา 18 ช่อง

ช่องรายการกีฬาและยานยนต์ 12 ช่อง

ช่องรายการทางศาสนา 12 ช่อง

ช่องรายการภาพยนตร์ 12 ช่อง

ช่องรายการดนตรี 23 ช่อง

ช่องรายการละคร/ซีรี่ส์ต่างประเทศ 7 ช่อง

ช่องรายการแนะนำสินค้า 9 ช่อง

ช่องรายการสาระบันเทิง 23 ช่อง

ช่องรายการวาไรตี้บันเทิง 75 ช่อง

ช่องดาวน์โหลดเกม/คลิป 4 ช่อง

หากมองในแง่ของการทำช่องโทรทัศน์ดาวเทียมที่สามารถต่อยอดธุรกิจและมีคู่แข่งขันน้อย
ทางกลุ่มบริษัทฯ
จึงลงทุนทำช่องโทรทัศน์ดาวเทียมที่จับกลุ่มที่ชัดเจนและสร้างความแตกต่างจากช่องโทรทัศน์ดาวเทียมที่มีอยู่ในตลาด
นั่นคือ โทรทัศน์ดาวเทียมที่สื่อกับกลุ่มเด็กอายุ 4 -12 ปี โดยเป็นช่องรายการเด็กอย่างแท้จริง
โดยเนื้อหาของรายการที่สามารถสื่อถึงเด็กโดยจะมีการ์ตูนและรายการเด็กในรูปแบบอื่นๆ เช่น
รายการเล่นนิทานด้วยหุ่น การแสดงโชว์ของเด็กในห้องส่ง เกมโชว์ พูดคุย เพลง สอนภาษา
สารคดี และ ข่าว
ซึ่งเป็นการลดความเสี่ยงจากการทำโทรทัศน์ดาวเทียมในภาวะการแข่งขันที่รุนแรง

2.1.4 ความเสี่ยงในเรื่องความไม่ชัดเจนในการตีความ ควบคุมและกำกับดูแลธุรกิจ
“ทีวีดาวเทียม”

ผู้ประกอบการทีวีดาวเทียมค่อนข้างสับสนกับความไม่ชัดเจนในการตีความ
ควบคุมและกำกับดูแลธุรกิจทีวีดาวเทียมในช่วงเวลาที่ผ่านมาซึ่งส่งผลกระทบด้านภาพรวมของธุรกิจที่ทำให้เกิดการแข่งขันที่ไม่เป็นธรรม และส่งผลกระทบต่อเนื่องในแง่สังคม
เพราะไม่มีหน่วยงานเข้ามาควบคุมด้านเนื้อหาของรายการที่นำมาออกอากาศ

อย่างไรก็ตามคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ
(กสทช.) จะได้ทำการสรุปผลประชาพิจารณ์ร่างแผนแม่บทฯเพื่อนำไปแก้ไข
และอนุมัติแผนแม่บทโทรคมนาคมและวิทยุโทรทัศน์แล้วลงราชกิจ
จานุเบกษาเพื่อให้มีผลบังคับใช้เป็นทางการ
เพื่อเร่งออกใบอนุญาติกิจการที่ไม่ใช้คลื่นความถี่ประเภทเคเบิลทีวี
ทีวีดาวเทียมให้ได้ภายในไตรมาสที่ 2 ของปี 2555
ทั้งนี้ความสับสนและความเสี่ยงในเรื่องนี้จะหมดไปเมื่อ กสทช. มีความชัดเจนมากขึ้น

2.2. ความเสี่ยงจากการประกอบธุรกิจ

2.2.1
ความเสี่ยงจากการพึ่งพิงบริษัทในเครือเนชั่นกรุ๊ปฯในการดำเนินธุรกิจและความเป็นอิสระในการบริหารงานของกลุ่มบริษัทฯ

เนื่องจาก เนชั่นกรุ๊ปฯ เป็นผู้ถือหุ้นรายใหญ่ในกลุ่มบริษัทฯ โดยมีการถือหุ้นในสัดส่วนประมาณร้อยละ
78.46 ของหุ้นที่จำหน่ายได้แล้วทั้งหมดหลังจากการเสนอขายหุ้นของบริษัทฯ
แก่นักลงทุนทั่วไปในครั้งนี้ จนถึงปัจจุบัน กลุ่มบริษัทฯ
มีการทำธุรกรรมรายการระหว่างกันหลายประเภท เช่น การซื้อกระดาษ การจ้างพิมพ์
การจ้างส่งสื่อสิ่งพิมพ์ และการรับบริการต่างๆ เป็นต้น กับบริษัทในเครือเนชั่นกรุ๊ปฯ
ดังรายละเอียดในหัวข้อ 11 รายการระหว่างกัน โดยในปี 2554 และ 2553 กลุ่มบริษัทฯ
มีค่าใช้จ่ายที่เป็นต้นทุนขายสินค้า ต้นทุนการให้บริการ
และค่าใช้จ่ายในการขายและบริหารจากธุรกรรมข้างต้นกับบริษัทในเครือเนชั่นกรุ๊ปฯ
เป็นจำนวนรวมทั้งสิ้นประมาณ 137.01 ล้านบาทและ 127.61 ล้านบาท คิดเป็นสัดส่วนร้อยละ
50.38, 49.06 ตามลำดับของค่าใช้จ่ายรวมตามงบการเงินรวมของกลุ่มบริษัทฯ
ในช่วงเวลาดังกล่าว และกลุ่มบริษัทฯ ยังคงมีการทำธุรกรรมดังกล่าวอีกในอนาคต
เนื่องจากบริษัทในเครือเนชั่นกรุ๊ปฯ มีทีมงานที่มีความชำนาญ
เครือข่ายในการจัดจำหน่ายและเครื่องจักรอุปกรณ์
พร้อมที่จะให้บริการในต้นทุนที่น่าจะต่ำกว่าหากกลุ่มบริษัทฯ จะเป็นผู้ดำเนินการเอง
และมีกำลังการผลิตและบริการเพียงพอในการดำเนินการ ดังนั้น กลุ่มบริษัทฯ
อาจมีความเสี่ยงจากการพึ่งพิงบริษัทในเครือเนชั่นกรุ๊ปฯ
ในการสนับสนุนการดำเนินธุรกิจของกลุ่มบริษัทฯ ซึ่งหากบริษัทในเครือเนชั่นกรุ๊ปฯ
ไม่สามารถสนับสนุนการให้บริการข้างต้นดังกล่าวได้ กลุ่มบริษัทฯ อาจได้รับผลกระทบในการจัดพิมพ์
และการจัดส่งสื่อสิ่งพิมพ์บ้าง เนื่องจาก กลุ่มบริษัทฯ สามารถสั่งซื้อกระดาษและรับบริการต่างๆ
ผ่านผู้จัดจำหน่ายและผู้ให้บริการรายอื่นที่มีจำนวนหลายรายในประเทศไทย
ในเงื่อนไขทางการค้าปกติและมีราคาตามตลาดเช่นเดียวกับการดำเนินธุรกรรมรายการระหว่างกันข้างต้น
นอกจากนั้นมูลค่าของการทำธุรกรรมรายการระหว่างกันข้างต้นในปี 2554 และ 2553
คิดเป็นประมาณร้อยละ 4.90 และ 4.30 ของรายได้รวมของบริษัทในเครือเนชั่นกรุ๊ปฯ
ในช่วงเวลาดังกล่าว ซึ่งถือเป็นสัดส่วนที่น้อยมาก ดังนั้น บริษัทในเครือเนชั่นกรุ๊ปฯ
จึงไม่ได้พึ่งพิงรายได้จากกลุ่มบริษัทฯ และมีแรงจูงใจในการหาประโยชน์จากรายการดังกล่าว

กลุ่มบริษัทฯ มีนโยบายการบริหาร และการตัดสินใจที่เป็นอิสระจากบริษัทในเครือเนชั่นกรุ๊ปฯ
โดยคำนึงถึงผลประโยชน์สูงสุดของผู้ถือหุ้นส่วนน้อยและผู้มีส่วนได้ส่วนเสียทุกฝ่ายของกลุ่มบริษัทฯ
โดยมีอิสระในการจัดหาสินค้าหรือใช้บริการกับผู้ให้บริการภายนอกอื่นๆ
ที่เสนอราคาที่มีเงื่อนไขทางการค้าปกติในราคาตลาดและเป็นประโยชน์มากที่สุดแก่กลุ่มบริษัทฯ เช่น
ในปัจจุบัน กลุ่มบริษัทฯ มีการจ้างโรงพิมพ์ภายนอก ได้แก่ บจก. เอช-เอ็น กรุ๊ป และ บจก.
พริ้นต์โพร พิมพ์งานบางส่วนของกลุ่มบริษัทฯ ดังนั้น กลุ่มบริษัทฯ
จึงไม่มีการพึ่งพิงบริษัทในเครือเนชั่นกรุ๊ปฯ จนทำให้ขาดความเป็นอิสระ นอกจากนี้
การทำธุรกรรมระหว่างบริษัท เนชั่น เอ็กมอนท์ เอ็ดดูเทนเมนท์ จำกัด (“NEE”)
กับบริษัทในเครือเนชั่นกรุ๊ปฯ ยังมีการควบคุมจากผู้ถือหุ้นอีกฝ่ายคือ เอ็กมอนท์ อินเตอร์เนชั่นแนล
โฮลดิ้ง เอ/เอส ให้มีราคาและเงื่อนไขต่างๆ ที่เป็นธรรม

2.2.2 ความเสี่ยงจากการปรับตัวเพิ่มขึ้นของราคากระดาษและการขาดแคลนกระดาษ

กระดาษที่ใช้ในการผลิตสิ่งพิมพ์จัดเป็นสินค้าประเภท Commodity
ที่มีการเปลี่ยนแปลงทางด้านราคาแปรผันตามความต้องการของการบริโภคและปริมาณการผลิตของผู้ผลิต
(Demand & Supply) และเป็นวัตถุดิบหลักที่สำคัญในการผลิตสื่อสิ่งพิมพ์ของกลุ่มบริษัทฯ
ซึ่งคิดเป็นต้นทุนประมาณร้อยละ 16.64 และ 19.07
ของต้นทุนขายและบริการตามงบการเงินรวมของกลุ่มบริษัทฯ ในปี 2554 และ 2553
ดังนั้นกลุ่มบริษัทฯ จึงมีความเสี่ยงจากการผันผวนของราคากระดาษ
ซึ่งอาจส่งผลกระทบโดยตรงต่อต้นทุนการผลิตและกำไรสุทธิของกลุ่มบริษัทฯ นอกจากนั้น บริษัทฯ
ยังมีความเสี่ยงจากการขาดแคลนกระดาษ Newsprint ชนิดม้วนที่ใช้พิมพ์หนังสือพิมพ์ นิตยสาร
และหนังสือที่มียอดพิมพ์สูง ซึ่งเป็นวัตถุดิบที่สำคัญที่บริษัทฯ ใช้ในการผลิตสิ่งพิมพ์
เนื่องจากกระดาษชนิดดังกล่าวหาซื้อได้ยากในประเทศไทยและต้องซื้อเป็นจำนวนมากในแต่ละครั้ง

ในการลดความเสี่ยงจากการขาดแคลนกระดาษและการปรับตัวเพิ่มขึ้นของราคากระดาษ
Newsprint ชนิดม้วน กลุ่มบริษัทฯ จะสั่งซื้อจากบริษัทในเครือเนชั่นกรุ๊ปฯ
สำหรับการจัดพิมพ์ที่โรงพิมพ์ในเครือเนชั่นกรุ๊ปฯ ซึ่งเป็นการจัดพิมพ์ส่วนใหญ่ของกลุ่มบริษัทฯ
โดยบริษัทในเครือเนชั่นกรุ๊ปฯ มีประสบการณ์ในการจัดซื้อกระดาษเป็นระยะเวลานาน
มีการจัดซื้อกระดาษสำรองไว้ และเข้าใจในวงจรของราคากระดาษเป็นอย่างดี
รวมทั้งบริษัทในเครือเนชั่นกรุ๊ปฯ ได้มีการบริหารความเสี่ยงจากอัตราแลกเปลี่ยนโดยการทำ
Forward Contract ไว้ตามปริมาณกระดาษที่คาดว่าจะใช้ล่วงหน้า ดังนั้น
การจัดซื้อกระดาษจากบริษัทในเครือเนชั่นกรุ๊ปฯ
จึงช่วยลดความเสี่ยงจากความผันผวนของราคากระดาษ และการขาดแคลนกระดาษได้

นอกจากนี้ กลุ่มบริษัทฯ จะสั่งจองกระดาษก่อนการตั้งราคาขายของหนังสือ เพื่อให้กลุ่มบริษัทฯ
ยังสามารถรักษาสัดส่วนของต้นทุนกระดาษต่อราคาหนังสือไว้ได้ รวมทั้งบริษัทฯ
สามารถปรับราคาของหนังสือหลายประเภทขึ้นได้ ในกรณีที่ต้นทุนกระดาษเพิ่มขึ้นอย่างเป็นสาระสำคัญ

2.2.3 ความเสี่ยงด้านการจัดหาลิขสิทธิ์สิ่งพิมพ์

ในการประกอบธุรกิจสำนักพิมพ์ ซึ่งมีสัดส่วนรายได้ประมาณร้อยละ 67.15
ของรายได้ทั้งหมดของกลุ่มบริษัทฯ ในปี 2554 กลุ่มบริษัทฯ
ไม่ได้เป็นเจ้าของลิขสิทธิ์สิ่งพิมพ์ส่วนใหญ่ที่ผลิตและจัดจำหน่าย แต่กลุ่มบริษัทฯ
มีการจัดซื้อลิขสิทธิ์สิ่งพิมพ์มาจากเจ้าของลิขสิทธิ์ซึ่งเป็นนักเขียนหรือสำนักพิมพ์ทั้งในและต่างประเทศจำนวนหลายราย
เพื่อนำมาผลิตและจัดจำหน่ายเพียงรายเดียว (Exclusive) ในประเทศไทย
ซึ่งส่วนใหญ่มีระยะเวลา 3 – 5 ปี และมีสิทธิต่ออายุสัญญาได้ในราคาและเงื่อนไขเดิม ทั้งนี้
เจ้าของลิขสิทธิ์สามารถยกเลิกสัญญาได้ หากกลุ่มบริษัทฯ ทำผิดสัญญา และ/หรือมีปัญหาด้านการเงิน
และ/หรืออยู่ในสถานะล้มละลาย เป็นต้น ดังนั้น กลุ่มบริษัทฯ
จึงอาจมีความเสี่ยงที่ไม่สามารถจัดหาลิขสิทธิ์สิ่งพิมพ์ที่ต้องการมาผลิตและจัดจำหน่ายได้ นอกจากนี้
กลุ่มบริษัทฯ อาจมีความเสี่ยงจากการที่เจ้าของลิขสิทธิ์ไม่ต่ออายุสัญญา หรือยกเลิกสัญญา
ซึ่งอาจส่งผลกระทบต่อการดำเนินธุรกิจ ฐานะทางการเงิน และผลประกอบการของกลุ่มบริษัทฯ
ในอนาคต

อย่างไรก็ตาม กลุ่มบริษัทฯ
ไม่เคยประสบปัญหาด้านการจัดหาลิขสิทธิ์สิ่งพิมพ์จากเจ้าของลิขสิทธิ์ทั้งในประเทศและต่างประเทศในช่วงที่ผ่านมา
เนื่องจากตลาดสิ่งพิมพ์มีขนาดที่ใหญ่และมีลิขสิทธิ์สิ่งพิมพ์ประเภทต่างๆ ให้เลือกซื้อเป็นจำนวนมาก
รวมทั้งกลุ่มบริษัทฯ ยังมีความสัมพันธ์ที่ดีกับนักเขียนและสำนักพิมพ์ที่มีชื่อเสียงหลายราย
และประสบความสำเร็จในการผลิตและจัดจำหน่ายสื่อสิ่งพิมพ์ประเภทหนังสือมาอย่างต่อเนื่อง
กลุ่มบริษัทฯ
จึงสามารถเลือกซื้อลิขสิทธิ์สิ่งพิมพ์ที่ต้องการและได้รับความไว้วางใจจากเจ้าของลิขสิทธิ์ในการให้ลิขสิทธิ์สิ่งพิมพ์ที่มีแนวโน้มที่จะได้รับความนิยมสูงมาผลิตและจัดจำหน่าย
นอกจากนี้ กลุ่มบริษัทฯ ยังปฏิบัติตามสัญญาอย่างเคร่งครัด
จึงไม่มีปัญหาเรื่องการไม่ต่อสัญญาหรือยกเลิกสัญญาตลอดระยะเวลาที่ผ่านมา

นอกจากนี้ กลุ่มบริษัทฯ ยังได้วางแผนการผลิตหนังสือ ที่มีความหลากหลาย ทั้งเนื้อหา/
เจ้าของลิขสิทธิ์ และประเทศ เพื่อลดการพึ่งพิงเนื้อหา/ เจ้าของลิขสิทธิ์
และประเทศใดประเทศหนึ่งมากจนเกินไป อีกทั้ง ยังผลิตหนังสือต้นฉบับโดยนักเขียนไทยเพิ่มขึ้น
อันเป็นการกระจายความเสี่ยงแบบหนึ่ง ซึ่งบริษัทได้พัฒนาทีมงานให้มีศักยภาพในการผลิตเนื้อหา หรือ
หาผู้สร้างสรรค์เนื้อหาจากในประเทศ

2.2.4 ความเสี่ยงจากการต่อสัญญาการเป็นตัวแทนจำหน่ายหนังสือพิมพ์และนิตยสารต่างประเทศ

ในการประกอบธุรกิจตัวแทนจำหน่ายสิ่งพิมพ์ต่างประเทศ ซึ่งมีสัดส่วนรายได้ประมาณร้อยละ 30.12
และ 31.67 ของรายได้ทั้งหมดของกลุ่มบริษัทฯ ในปี 2554 และ 2553 กลุ่มบริษัทฯ
จะทำสัญญาเป็นตัวแทนจำหน่ายกับเจ้าของสิ่งพิมพ์จำนวนหลายราย
โดยส่วนใหญ่สัญญาตัวแทนจำหน่ายนิตยสารมีระยะเวลา 1 ปี
และมีสิทธิต่ออายุสัญญาได้ในราคาและเงื่อนไขเดิม
สำหรับสัญญาตัวแทนจำหน่ายหนังสือพิมพ์จะหมดอายุเมื่อมีการยกเลิกสัญญา ทั้งนี้
เจ้าของสิ่งพิมพ์สามารถยกเลิกสัญญาได้ หากกลุ่มบริษัทฯ ทำผิดสัญญา และ/หรือมีปัญหาด้านการเงิน
และ/หรืออยู่ในสถานะล้มละลาย และ/หรือเมื่อมีการแจ้งอีกฝ่ายล่วงหน้า เป็นต้น ทั้งนี้กลุ่มบริษัทฯ
อาจมีความเสี่ยงจากการที่เจ้าของสิ่งพิมพ์ไม่ต่ออายุสัญญา หรือยกเลิกสัญญา
ซึ่งอาจส่งผลกระทบต่อการดำเนินธุรกิจ ฐานะทางการเงิน และผลประกอบการของกลุ่มบริษัทฯ
ในอนาคต

อย่างไรก็ตาม กลุ่มบริษัทฯ
กับเจ้าของสิ่งพิมพ์มีการทำธุรกิจและมีความสัมพันธ์อันดีต่อกันเป็นระยะเวลายาวนาน
โดยผู้บริหารและทีมงานของบริษัทฯ เป็นกลุ่มที่ทำธุรกิจนี้กับเจ้าของสิ่งพิมพ์มาตั้งแต่เริ่มต้น รวมทั้ง
กลุ่มบริษัทฯ ได้มีการปฏิบัติตามสัญญาอย่างเคร่งครัด
จึงไม่มีปัญหาเรื่องการไม่ต่อสัญญาหรือยกเลิกสัญญาตลอดระยะเวลาที่ผ่านมา นอกจากนี้
เจ้าของสิ่งพิมพ์ The Yomiuri Shimbun และ The Wall Street Journal Asia
ได้ว่าจ้างกลุ่มบริษัทฯ ให้ดำเนินการพิมพ์และจัดส่งหนังสือพิมพ์ต่างประเทศดังกล่าว
ซึ่งได้มีการลงทุนในการสร้างฐานข้อมูล การพัฒนาฐานข้อมูลลูกค้าในระบบสารสนเทศของบริษัทฯ
และการพัฒนาบุคลากรของกลุ่มบริษัทฯ ให้มีความเชี่ยวชาญโดยเฉพาะในการดำเนินงาน ดังนั้น
โอกาสที่เจ้าของสิ่งพิมพ์ดังกล่าวจะยกเลิกสัญญาการเป็นตัวแทนจำหน่ายกับกลุ่มบริษัทฯ จึงมีน้อย

2.2.5 ความเสี่ยงจากการพึ่งพิงผู้บริหารและบุคลากรที่มีประสบการณ์และความสามารถ

ในช่วงที่ผ่านมา กลุ่มบริษัทฯ ดำเนินธุรกิจโดยพึ่งพิงผู้บริหารและบุคลากรของกลุ่มบริษัทฯ
ที่มีความเชี่ยวชาญและมีความสามารถเฉพาะด้าน
ซึ่งนับเป็นทรัพยากรที่สำคัญในการผลิตและจัดจำหน่ายสิ่งพิมพ์ต่างๆ ของกลุ่มบริษัทฯ
รวมถึงการพึ่งพิงความสัมพันธ์ระหว่างผู้บริหารกับนักเขียนและสำนักพิมพ์เจ้าของลิขสิทธิ์สิ่งพิมพ์ที่มีชื่อเสียงทั้งในประเทศและต่างประเทศ
ตัวแทนจำหน่ายสิ่งพิมพ์ และคู่ค้าอื่นๆ ดังนั้น หากกลุ่มบริษัทฯ สูญเสียบุคลากรที่สำคัญเหล่านี้ไป
อาจส่งผลกระทบต่อการดำเนินงานของกลุ่มบริษัทฯ ในอนาคต

อย่างไรก็ตาม กลุ่มบริษัทฯ
ได้มีมาตรการลดความเสี่ยงดังกล่าวโดยมีการส่งเสริมและสนับสนุนให้มีการกระจายอำนาจและความรับผิดชอบให้ผู้บริหารในระดับรองๆ
ลงมาให้สามารถปฏิบัติหน้าที่แทนได้ โดยอยู่ภายใต้โครงสร้างที่กระจายความสำคัญ
ความรับผิดชอบและภาระหน้าที่ นอกจากนั้น กลุ่มบริษัทฯ
ยังจัดฝึกอบรมพนักงานเป็นประจำเพื่อเพิ่มพูนความรู้ในการปฏิบัติงานให้สามารถทำงานทดแทนบุคลากรที่สำคัญในช่วงเวลาที่จำเป็นได้

2.2.6 ความเสี่ยงจากการด้อยค่าของสินค้าคงเหลือ

ปัจจุบัน สิ่งพิมพ์ของกลุ่มบริษัทฯ มีการขายผ่านตัวแทนจำหน่ายเป็นส่วนใหญ่ โดยกลุ่มบริษัทฯ
จะรับคืนสิ่งพิมพ์ที่ ไม่สามารถจำหน่ายได้จากตัวแทนจำหน่าย
ซึ่งอาจเป็นผลให้มีสิ่งพิมพ์เป็นสินค้าคงเหลือเป็นจำนวนมากได้
สินค้าคงเหลือดังกล่าวมีโอกาสเสื่อมคุณภาพ เสียหาย และล้าสมัยเมื่อเวลาผ่านไป
ซึ่งอาจส่งผลกระทบต่อผลการดำเนินงานของกลุ่มบริษัทฯ โดย ณ วันที่ 31 ธันวาคม 2554
และ2553 กลุ่มบริษัทฯมีมูลค่าสินค้าคงเหลือสุทธิจำนวน 94.30 ล้านบาท และ 68.79
ล้านบาท(ตามลำดับ) หรือคิดเป็นร้อยละ 30.54 และ 24.42
ของมูลค่าสินทรัพย์ทั้งหมดของกลุ่มบริษัทฯ อย่างไรก็ตาม กลุ่มบริษัทฯ
ได้มีค่าเผื่อสินค้าล้าสมัยในสัดส่วนร้อยละ 100 ของมูลค่าสินค้าคงเหลือที่มีอายุมากกว่า 1
ปีขึ้นไปและผลิตครบชุดแล้ว และของสินค้าคงเหลือที่มีอายุมากกว่า 3 ปีขึ้นไปแต่ยังผลิตไม่ครบชุด
โดยมีการตั้งค่าเผื่อดังกล่าวทุกเดือน ซึ่ง ณ วันที่ 31 ธันวาคม 2554 และ 2553 กลุ่มบริษัทฯ
มีค่าเผื่อสินค้าล้าสมัยจำนวน 60.12 และ 67.20 ล้านบาท(ตามลำดับ) นอกจากนั้น
เพื่อลดปริมาณสินค้าคงเหลือ กลุ่มบริษัทฯ จะนำเอาหนังสือเก่าออกมาจำหน่ายเป็นระยะๆ
โดยการจัดกิจกรรมพิเศษเพื่อส่งเสริมการขายในงานนิทรรศการต่างๆ ที่จัดขึ้นเป็นประจำทุกปี
สำหรับหนังสือการ์ตูนที่มีเล่มต่อเนื่อง กลุ่มบริษัทฯ
จะดำเนินการนำเล่มที่ออกใหม่จำหน่ายควบคู่ไปกับเล่มที่ได้เคยวางจำหน่ายไปแล้ว
ซึ่งรวมถึงการนำการ์ตูนที่มีการออกจำหน่ายครบทุกเล่มแล้วมาจัดจำหน่ายรวมเป็นชุดเพื่อกระตุ้นการจำหน่ายด้วย
นอกจากนั้น บริษัทฯ ได้ทำการเพิ่มความระมัดระวังในการออกหนังสือใหม่และปริมาณยอดพิมพ์เพื่อ
มิให้มีสินค้าคงเหลือมากขึ้น

2.2.7 ความเสี่ยงจากการประกอบธุรกิจสื่อใหม่ (New Media)

ในการทำเนื้อหา (Content) ออกสู่สื่อใหม่ๆ ซึ่งมีอยู่หลายช่องทางด้วยกันในปัจจุบัน เช่น
คอมพิวเตอร์ โทรศัพท์ Smartphone , E- Reader, Tablet หรืออุปกรณ์ชนิดอื่นๆ
อาจมีการลักลอบ ทำซ้ำ
หรือนำสื่อสาระไปใช้โดยผิดกฏหมายซึ่งทำให้เกิดความเสี่ยงและผลกระทบต่อการทำธุรกิจสื่อสิ่งพิมพ์ด้วยหากมีการนำไปผลิต
ขายหรือส่งต่อ เพื่อลดความเสี่ยงจากการลักลอบนี้ ทางกลุ่มฯ
จะพิจารณาเลือกเทคโนโลยีที่มีความปลอดภัยสูง
รวมถึงการเลือกเนื้อหาและเวลาที่เหมาะสมในการออกสินค้าไปยังสื่อใหม่ต่างๆ
ความเสี่ยงอีกประการในการประกอบธุรกิจสื่อใหม่นี้คือด้านเทคโนโลยีที่มีการลงทุนค่อนข้างสูงและมีการเปลี่ยนแปลงเร็ว
ทางกลุ่มฯบริหารจัดการความเสี่ยงเหล่านี้ด้วยการมองหาพันธมิตรที่มีความพร้อมทางด้านเทคโนโลยีและร่วมมือกันในการขยายช่องทางการจำหน่ายผ่านสื่อใหม่ไปพร้อมกัน
โดยอาศัยความเชี่ยวชาญจากทั้งสองฝ่ายคือเทคโนโลยีและสื่อสาระเพื่อให้เกิดประโยชน์สูงสุด

2.2.8 ความเสี่ยงจากการประกอบธุรกิจสื่อทีวี

การจัดทำช่องโทรทัศน์ดาวเทียมในรูปแบบ Free to Air ออกอากาศในระบบ C Band
นั้นจะมีค่าใช้จ่ายในการผลิตรายการ รายได้หลักจะมาจากการสนับสนุนช่องรายการในรูปแบบต่างๆ
เช่น โฆษณา, ผู้สนับสนุนรายการหลักเป็นต้น
และจะต้องใช้เวลาระยะหนึ่งเพื่อให้ผู้ชมได้รับรู้ถึงเนื้อหาและติดตามช่องรวมถึงทางผู้สนับสนุนรายการได้เห็นแนวทางและศักยภาพของช่องที่ชัดเจนยิ่งขึ้น
ทางบริษัทฯ
จึงวางแนวทางของช่องโดยจะผลิตรายการบางส่วนตามความต้องการของผู้สนับสนุนรายการ
และตรงกับกลุ่มเป้าหมาย เพื่อป้องกันการทำรายการขึ้นมาแล้วไม่สามารถหาผู้สนับสนุนรายการได้
รวมทั้งจะหาผู้มาร่วมผลิตรายการ หรือเป็นการหาผู้สนใจมาเช่าเวลาไปผลิตรายการ
รวมถึงการผลิตหรือจัดหารายการต่างๆใหม่ (Master)
ทั้งนี้เพื่อเป็นการควบคุมค่าใช้จ่ายด้านการผลิต

2.2.9 ความเสี่ยงจากการประกอบธุรกิจใหม่ บริหารลิขสิทธิ์การ์ตูน(Character Management)

เนื่องจากจำนวนคู่แข่งที่มีจำนวนมาก บวกกับลิขสิทธิ์ที่มีชื่อเสียง
และเป็นที่รู้จักในประเทศไทยได้ถูกจับจองจากบริษัทฯ ต่างๆ
เพื่อเป็นตัวแทนบริหารสิทธิ์นั้นในประเทศไทยเป็นที่เรียบร้อยแล้ว ดั้งนั้น ทางบริษัทฯ
จึงต้องหาข้อมูลเกี่ยวกับตัวการ์ตูนลิขสิทธิ์ใหม่ๆ ทั้งในประเทศ
และต่างประเทศที่มีศักยภาพในแง่ของการเอามาพัฒนาเป็นสินค้าเมอร์แชนไดส์
รวมถึงควรจะต้องมีการ์ตูนแอนนิเมชั่นที่มีเนื้อหาสนุก เหมาะกับรสนิยมของผู้บริโภคในประเทศไทย
เพื่อเสนอเป็นตัวแทนลิขสิทธิ์ นอกจากนี้ ทางบริษัทฯ
มีแผนที่จะพัฒนาตัวการ์ตูนของเราที่โด่งดังมาจากหนังสือการ์ตูน เพื่อต่อยอดธุรกิจลิขสิทธิ์ในอนาคต
โดยเริ่มจากการสร้างการ์ตูนแอนนิเมชั่น
และพัฒนาอาร์ทเวิร์คสไตล์ไกด์สำหรับนำไปผลิตเป็นสินค้าประเภทต่างๆ

ความเสี่ยงจากช่องทางการจัดจำหน่ายสินค้าเมอร์แชนไดส์ลิขสิทธิ์ที่มีจำนวนจำกัด

ในปัจจุบันช่องทางในการจัดจำหน่ายสินค้าลิขสิทธิ์หลักๆมีอยู่ 3 ช่องทางดังนี้

1.  ห้างสรรพสินค้า ช่องทางนี้จะเป็นช่องทางที่ช่วยส่งเสริมภาพลักษณ์สินค้าลิขสิทธิ์ได้เป็นอย่างดี
    เนื่องจากรูปแบบ และพื้นที่การจัดวางสินค้า มีการแบ่งตามประเภทสินค้าอย่างชัดเจน
    รวมถึงอนุญาตให้คู่ค้า (ผู้ซื้อลิขสิทธิ์) ตกแต่งพื้นที่ขายสินค้าด้วยสื่อส่งเสริมการขายต่างๆ
    อย่างสวยงาม แต่ช่องทางนี้ไม่ค่อยเป็นที่สนใจของคู่ค้า เพราะต้นทุนการขายที่สูง
    และข้อจำกัดอื่นๆ ที่ห้างฯเป็นผู้กำหนด

2.  ห้างค้าปลีก ช่องทางนี้เป็นช่องทางที่สร้างทั้งรายได้สูงให้กับคู่ค้า
    และช่วยส่งเสริมภาพลักษณ์ของสินค้าลิขสิทธิ์ได้ระดับหนึ่ง เนื่องจากมีจำนวนสาขามาก
    ทำให้เข้าถึงผู้บริโภคได้ดี ยอดขายสูง และพื้นที่การจัดวางสินค้าเป็นสัดส่วนแยกตามหมวดหมู่
    แต่มีสื่อส่งเสริมการขายที่เป็นรูปแบบตายตัวที่ถูกกำหนดจากทางห้างฯ
    สิ่งเหล่านี้ส่งผลให้ห้างค้าปลีกมีอิทธิพลต่อผู้ซื้อลิขสิทธิ์ในการเลือกสินค้า (ทั้งที่มีลิขสิทธิ์และ
    ไม่มีลิขสิทธิ์) เข้าไปจัดจำหน่าย หากทางห้างมีความสนใจในลิขสิทธิ์ตัวใด
    ก็จะทำให้ง่ายในการตัดสินใจซื้อลิขสิทธิ์จากทางคู่ค้า ความแตกต่างระหว่างห้างสรรพสินค้า
    และห้างค้าปลีก ก็คือ คุณภาพสินค้า เพราะใช้กลยุทธการตลาดแบบแข่งขันทางด้านราคา
    เป็นผลให้คุณภาพสินค้าลดลงตามลำดับ

3.  ตลาดขายส่ง ช่องทางนี้เป็นช่องทางที่สร้างรายได้สูงให้กับผู้ซื้อลิขสิทธิ์
    เพราะไม่ค่อยมีข้อจำกัดใดๆ จากร้านค้า มีการซื้อขายกันเป็นเงินสด
    และจะมีตัวแทนพ่อค้าคนกลางที่จะนำสินค้าเหล่านี้ไปขายในพื้นที่ต่างๆ ทั่วประเทศ
    สัดส่วนการขายสินค้าผ่านทางช่องทางนี้จึงมีมากกว่าช่องอื่นๆ ข้างต้น ถึง 50% แต่ข้อเสียก็คือ
    ช่องทางนี้ไม่ช่วยส่งเสริมภาพลักษณ์ของสินค้าลิขสิทธิ์
    หรือตัวการ์ตูนเพราะเป็นไม่ได้เน้นการจัดวางสินค้า เน้นขายเป็นจำนวนมาก ราคาถูก

3. ความเสี่ยงจากกลุ่มผู้ถือหุ้นรายใหญ่มีอิทธิพลต่อการกำหนดนโยบายและบริหารจัดการกลุ่มบริษัทฯ

ภายหลังการเสนอขายหุ้นสามัญแก่ประชาชนทั่วไป ปัจจุบัน เนชั่นกรุ๊ปฯ ถือหุ้นร้อยละ 78.46
ของทุนชำระแล้ว
จึงทำให้สามารถควบคุมคะแนนเสียงในการลงมติที่สำคัญในการประชุมผู้ถือหุ้นได้ทั้งหมด
ซึ่งรวมถึงมติพิเศษที่กฎหมายหรือข้อบังคับของบริษัทฯ กำหนดให้ต้องได้รับเสียง 3 ใน 4
ของจำนวนหุ้นที่เข้าประชุมและมีสิทธิออกเสียง
ทำให้ผู้ถือหุ้นรายอื่นไม่สามารถรวบรวมคะแนนเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้
นอกจากนี้ เนชั่นกรุ๊ปฯ ยังมีส่วนร่วมในการบริหารจัดการกลุ่มบริษัทฯ โดยมีกรรมการตัวแทนจำนวน
4 ท่านจากทั้งหมด 9 ท่าน และคณะกรรมการบริหารจำนวน 2 ท่านจากทั้งหมด 4
ท่านเป็นตัวแทนของเนชั่นกรุ๊ปฯ

อย่างไรก็ตาม เพื่อถ่วงดุลการบริหารงานของผู้ถือหุ้นรายใหญ่ บริษัทฯ
จึงได้แต่งตั้งกรรมการอิสระที่เป็นบุคคลภายนอกจำนวน 3 ท่าน
เพื่อทำหน้าที่ในการตรวจสอบการดำเนินงานของผู้บริหารและดูแลผลประโยชน์ของผู้ถือหุ้นรายย่อย
นอกจากนี้บริษัทฯ อยู่ในกระบวนการสรรหากรรมการอิสระทดแทนกรรรมการอิสระที่ลาออกไป